تایلندین ایلک ادبی عابیده‌لری سالنامه کاراکتری داش کیتابه‌لردیر. بۇ داش کیتابه‌لر ۱۳-جو عصرین سوْنو- ۱۴-جو عصرین اوّللرینه عاییددیر. «راما کام هنگین ایستلاسی» ان قدیم اپیقرافیک عابیده‌دیر. قدیم تایلند ادبیاتینا هیند ادبیاتی گۆج‌لو ائتکی ائتمیشدیر. کلاسیک شعرلر اساساً دینی – مدهییه کاراکتری داشیییردی. اپیک پوئمالار و لیریکا ۱۵-جی – ۱۶-جی عصرلردن اینکیشاف ائتمه‌یه باشلامیش‌دی. «بؤیوک حیات»، «یونانلارین مغلوبیتی»، «پارلو» و س. اثرلر همین دؤورون محصوللاری‌دیر. ۱۸-جی عصرین مشهور لیریک شاعیرلریندن سیپارت، ماهاراتچاکرو، تامماتیبئتی گؤسترمک اوْلار. همین دؤورون ادبی یارادیجیلیغیندا «چرچیوه‌لی پووستلر» دئییلن ژانرلار مؤهوم یئر تۇتوردو. بۇ «چرچیوه‌لی پووئستلر» مۆختلیف مضمون‌لو حکایه‌لردن عبارت ایدی. دونیوی کۇنولارا ماراق ۱۸-جی عصرین سوْنون‌دان آرتماغا باشلادی، نشر ایشی اینکیشاف ائتدی. چاوپراییا پراکلانقین «راچاتیرات» تاریخی رومانی دا همین دؤورون ادبی نومونه‌سی ایدی. سونتون پونون «کون چانق و کون پئن»، «پرا آپایمانی»، کرال ۲-جی رامانین «سناو» پوئمالاری، پرا ماهامونتری‌نین «شاه‌زاده لاندای» ساتیریک شعرلری ۱۹-جو عصر تایلند ادبیاتینین ان یۆکسک سوییه‌لی نومونه‌لری‌دیر. تایلندا رئالیست ادبیاتی ۲۰-جی عصرین ۳۰-جو ایللرین‌دن اینکیشاف ائتمه‌یه باشلادی. سیبوراپا، لاو کامهوم، آچین پانچاپان، سنی ساوواپونق، مانات تیانرایونق، ایتسارا آمانتانون رئالیزمین گؤرکم‌لی نماینده‌لری ایدی. قادین یازی‌چی تامایانتی سوسیال کۇنودا رومان و حکایه‌لر یازان مؤلف کیمی شؤهرت قازانمیش‌دیر